Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

 Číslo: 138/2009

**918a**

# **S p o l o č n á s p r á v a**

 výborov Národnej rady Slovenskej republiky o výsledku prerokovania **návrhu poslancov Národnej rady Slovenskej republiky Róberta Madeja a Petra Pelegriniho na vydanie zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 918)** v druhom čítaní

 Výbor Národnej rady Slovenskej republiky pre hospodársku politiku ako gestorský výbor k **návrhu poslancov Národnej rady Slovenskej republiky Róberta Madeja a Petra Pelegriniho na vydanie zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 918)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1268 z 10. februára 2009 pridelila **návrh poslancov Národnej rady Slovenskej republiky Róberta Madeja a Petra Pelegriniho na vydanie zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 918)** na prerokovanie v druhom čítaní vo výboroch do 8. apríla 2009 a  v gestorskom výbore do 14. apríla 2009:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 1. apríla 2009 č. 608;
* Výbor Národnej rady Slovenskej republiky pre hospodársku politiku uznesením z 2. apríla 2009 č. 492.

**IV.**

Z uznesení výborov Národnej rady Slovenskej republiky pod bodom III tejto správy vyplývajú tieto pozmeňujúce a doplňujúce návrhy:

1. V čl. I sa dopĺňa nový 1. bod, ktorý znie:

„1. § 9 sa dopĺňa odsekom 5, ktorý znie:

 „(5) Verejný obstarávateľ a obstarávateľ sú povinní pri zadávaní zákaziek postupovať podľa štandardov kvality a finančných limitov ustanovených pre obstarávanie jednotlivých tovarov a služieb v súlade so všeobecne záväzným predpisom.“.“.

Nasledujúce body sa prečíslujú.

Navrhuje sa, aby Ministerstvo financií SR určovalo všeobecne záväzným právnym predpisom štandardy kvality a finančné limity pre obstarávanie jednotlivých druhov tovarov a služieb, ktoré budú záväzné pre verejných obstarávateľov a obstarávateľov. Ako príklad možno uviesť obstarávanie automobilov pre verejný sektor. Ministerstvo financií určí štandard a cenový limit pre nákup automobilov (môže tak určiť rozdielne pre jednotlivé úrokové riadenia, napr. iný štandard vybavenia a cenový limit pre autá štátnych tajomníkov a pre referenčné autá) a jednotlivé ministerstvá budú vo verejnom obstarávaní povinní nakupovať autá v rámci takto stanovených štandardov a limitov.

**Ústavnoprávny výbor NR SR**

*Gestorský výbor odporúča neschváliť*

1. K čl. I 2. bod znie:

„2. V § 25 sa za odsek 2 vkladajú nové odseky 3 a 4, ktoré znejú:

„(3) Pri zadávaní zákaziek na poskytnutie neprioritných služieb uvedených v prílohe č. 3 podľa § 25 ods. 2 písm. b) a c) verejný obstarávateľ a obstarávateľ najmenej dva pracovné dni pred uverejnením výzvy na predkladanie ponúk podľa § 99 ods. 3 pošle úradu spôsobom podľa § 23 ods.1 oznámenie o jej uverejnení. V oznámení o uverejnení výzvy na predkladanie ponúk uvedie

a) názov, adresu, identifikačné číslo organizácie (IČO), kontaktnú osobu, telefónne číslo, faxové číslo, elektronickú adresu, zatriedenie verejného obstarávateľa a obstarávateľa,

b) názov predmetu zákazky,

c) svoju internetovú stránku, na ktorej uverejní výzvu na predkladanie ponúk,

d) dátum uverejnenia výzvy na predkladanie ponúk na svojej internetovej stránke.

(4) Oznámenie o uverejnení výzvy na predkladanie ponúk vypracované a poslané podľa odseku 3 uverejní úrad vo vestníku najneskôr v deň uverejnenia výzvy na predkladanie ponúk uvedený v tomto oznámení podľa odseku 3 písm. d).“.“.

Doterajší odsek 3 sa označuje ako odsek 5.

Oznámenie o uverejnení výzvy na predkladanie ponúk pri zadávaní nadlimitných zákaziek na poskytnutie neprioritných služieb podprahovým postupom sa navrhuje posielať úradu v elektronickej podobe, vo formátoch a postupmi, ktoré spĺňajú základné štandardy pre elektronizáciu služieb realizovaných verejnou správou na úrovni štruktúry XML dokumentov. Elektronické oznámenia zjednodušujú a zrýchľujú prípravu a zverejňovanie týchto oznámení a tiež zabezpečujú presnosť a rýchlejší prenos údajov. Doplnením písmena d) v odseku (3) sa zjednoduší časová orientácia potenciálnych záujemcov pri získavaní informácií o zadávanej zákazke. Návrh zákona je potrebné doplniť takisto o povinnosť úradu podľa odseku (4), keďže neskorším uverejnením oznámenia o uverejnení výzvy by daná informácia nebola aktuálna.

**Výbor NR SR pre hospodársku politiku**

*Gestorský výbor odporúča schváliť*

1. V čl. I  2. bode § 25 ods. 3 sa pred slovo „služieb“ vkladá slovo „neprioritných“.

Ide o legislatívno-technickú pripomienku, ktorou sa sleduje zosúladenie s prílohou č. II B smernice Európskeho parlamentu a Rady 2004/18/ES a súčasne aj prílohou č. 3 zákona č. 25/2006 Z.z. o  verejnom obstarávaní a  o  zmene a doplnení niektorých zákonov v znení neskorších predpisov, do ktorého bola uvedená smernica prevzatá.

**Ústavnoprávny výbor NR SR**

*Gestorský výbor odporúča neschváliť*

1. V čl. I sa za 2. bod vkladá nový 3. bod, ktorý znie:

„3. Doterajší text § 95 sa označuje ako odsek 1 a dopĺňa sa odsekmi 2 a 3, ktoré znejú:

„(2) Pri zadávaní zákaziek na poskytnutie služieb uvedených v prílohe č. 3 podľa odseku 1 verejný obstarávateľ najmenej dva pracovné dni pred uverejnením výzvy na predkladanie ponúk podľa § 99 ods. 3 pošle úradu spôsobom podľa § 23 ods. 1 oznámenie o jej uverejnení. V oznámení o uverejnení výzvy na predkladanie ponúk uvedie

a) názov, adresu, identifikačné číslo organizácie (IČO), kontaktnú osobu, telefónne číslo, faxové číslo, elektronickú adresu, zatriedenie verejného obstarávateľa,

b) názov predmetu zákazky,

c) svoju internetovú stránku, na ktorej uverejní výzvu na predkladanie ponúk,

d) dátum uverejnenia výzvy na predkladanie ponúk na svojej internetovej stránke.

(3) Oznámenie o uverejnení výzvy na predkladanie ponúk vypracované a poslané podľa odseku 2 uverejní úrad vo vestníku najneskôr v deň uvedený v tomto oznámení podľa odseku 2 písm. d).“.“.

Nasledujúce body sa prečíslujú.

Doplnením § 95 o nový odsek 2 a odsek 3 sa rozširuje povinnosť pre verejných obstarávateľov poslať oznámenie o uverejnení výzvy na predkladanie ponúk Úradu pre verejné obstarávanie na uverejnenie vo vestníku aj v prípade podlimitných zákaziek na poskytnutie neprioritných služieb. Uvedené má za cieľ zamedziť situácii, keď verejný obstarávateľ v záujme vyhnúť sa povinnosti poslať oznámenie o uverejnení výzvy na predkladanie ponúk Úradu pre verejné obstarávanie, vyhlási verejné obstarávanie zámerne na kratšie zmluvné obdobie s cieľom neprekročiť finančný limit určený pre nadlimitné zákazky. V takomto prípade by mu postačovalo zverejniť výzvu na predkladanie ponúk len na svojej internetovej stránke v súlade s § 99 ods. 3.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 3. bod sa vypúšťa.

Nasledujúce body sa prečíslujú.

Dôvodom na vypustenie tohto bodu je to, že oznámenie o uverejnení výzvy na predkladanie ponúk sa navrhuje uverejňovať vo Vestníku verejného obstarávania, ktorý úrad vydáva v elektronickej podobe, a preto nie je potrebné dopĺňať ustanovenie týkajúce sa pôsobnosti úradu.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 4. bode v § 146 ods. 1 sa vypúšťa písmeno c).

 Doterajšie písmeno d) sa označuje ako písmeno c).

Uvedené ustanovenie je v praxi nepoužiteľné vzhľadom na to, že Najvyšší kontrolný úrad Slovenskej republiky vykonáva svoju kontrolnú činnosť vždy ex post a z toho dôvodu nie je možné podať podnet Úradu pre verejné obstarávanie na kontrolu postupu zadávania zákaziek pred uzavretím zmluvy alebo rámcovej dohody resp. pred ukončením súťaže návrhov.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 5. bode úvodná veta znie: „V § 146 sa za odsek 1 vkladajú nové odseky 2 a 3, ktoré znejú:“.

Legislatívno-technická úprava.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 5. bode v § 146 odsek 2 znie:

„(2) Kontrola sa začína v deň doručenia oznámenia o jej začatí kontrolovanému.“

Deklarovanie začatia kontroly je možné až po oznámení začatia kontroly kontrolovanému.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 5. bode v § 146 odsek 3 sa vypúšťajú slová „až c)“.

V odseku 3 je potrebné vypustiť slová „až c)“ z dôvodu, že plánovaný termín uzavretia zmluvy je známy len osobe, ktorá zadáva zákazku (verejný obstarávateľ, obstarávateľ, osoba podľa §7) a len táto osoba vie zabezpečiť podanie podnetu na výkon kontroly minimálne 7 dní pred uzavretím zmluvy.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 5. bode v texte o prečíslovaní odsekov sa slovo „prečíslujú“ nahrádza slovom „označujú“.

Legislatívno-technická úprava.

**Výbor NR SR pre hospodársku politiku**

*Gestorský výbor odporúča schváliť*

1. V čl. I sa za 5. bod vkladajú nové 6. a 7. bod, ktoré znejú:

 „6. § 154 sa dopĺňa odsekom 3, ktorý znie:

 „(3) Ministerstvo financií Slovenskej republiky ustanoví všeobecne záväzným právnym predpisom štandardy kvality a finančné limity pre obstarávanie jednotlivých tovarov a služieb podľa § 9 ods. 5.“.

7. Za § 155b sa dopĺňa § 115c, ktorý vrátane nadpisu znie:

§ 155c

Prechodné ustanovenia k úpravám účinným od 1. júla 2009

 Verejná súťaž, užšia súťaž, rokovacie konanie so zverejnením, súťažný dialóg, súťaž návrhov alebo koncesia, ktorá sa vyhlásila do 1. júla 2009, sa dokončí podľa doterajších predpisov.“.“.

V nadväznosti na navrhované doplnenie § 9 odsekom 5 sa splnomocňuje Ministerstvo financií SR vydať všeobecne záväzný právny predpis, ktorým ustanoví štandardy kvality a finančné limity pre obstarávanie tovarov a služieb z verejných zdrojov.

**Ústavnoprávny výbor NR SR**

*Gestorský výbor odporúča neschváliť*

Gestorský výbor podľa § 79 ods. 4 písm. e)  rokovacieho poriadku odporúča Národnej rade Slovenskej republiky o týchto bodoch hlasovať nasledovne:

**o bodoch 2, 4, 5, 6, 7, 8, 9 a 10 spoločne s odporúčaním schváliť,**

**o bodoch 1 a 11 spoločne s odporúčaním neschváliť,**

**o bode 3 s odporúčaním neschváliť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

**návrh poslancov Národnej rady Slovenskej republiky Róberta Madeja a Petra Pelegriniho na vydanie zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 918)**

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania **návrhu poslancov Národnej rady Slovenskej republiky Róberta Madeja a Petra Pelegriniho na vydanie zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (tlač 918a)** v druhom čítaní bola schválená uznesením z 15. apríla 2009 č. 498.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Bratislava 15. apríla 2009

Maroš **K o n d r ó t**v. r.

predseda Výboru NR SR pre

hospodársku politiku